
Prof. univ. dr. SIGISMUND TODUŢĂ 


Sigismund TODUŢĂ (1908-1991), compozitor, muzicolog, pianist, s-a 
format la Cluj (cu Marțian Negrea şi Ecaterina Fotino), s-a perfecționat la 
Roma (cu Alfredo Casella şi Ildebrando Pizzetti), s-a impus ca profesor de 
muzică la Blaj (1932-1943) şi a creat o renumită şcoală de compoziţie la 
Conservatorul de muzică „Gheorghe Dima” (1955-1973). Cu o creaţie 
vastă şi diversă (3 oratorii, 9 concerte, 5 simfonii, 100 coruri, 54 lieduri, 9 
sonate, 67 lucrări instrumentale), autor a trei volume de exegeză 
muzicologică bachiană, Toduţă este primul compozitor român, care, 
după George Enescu şi Paul Constantinescu, ajunge la un adevărat stil 
personal în muzica românească a secolului XX. 


Halle in der Saale 

11. IV. 1959. Dimineaţă mohorâtă. Stratul gros de nori se ridică încet: în dosul 
perdelei de ceaţă se zăreşte oraşul străvechi, cu ziduri prelinse de fum şi praf brun de cărbune. 
Fiecare casă e un fragment, o pagină de istorie. Cele mai vechi documente menţionează oraşul 
aşezat „super ripam fluminis Salae”, unde viaţa primelor comunităţi era legată, probabil, de 
principala bogăţie şi exploatarea ei: sarea. Burgul din secolul al X-lea şi fortăreaţa, zidită de 
Heinrich I, aparţin celor mai vechi aşezări. În dezvoltarea lui organică, vechiul burg se 
îmbogăţeşte cu monumente arhitectonice ca: Marienkirche, Domkirche, Moritzkirche, 
Augustinerkloster, Turnul roşu, Rezidenţa şi fortăreaţa Moritzburg, căreia istoria artelor îi 
spune „cântecul de lebădă” al goticului. 

Veacurile următoare au sporit bogăţia arhitectonică a oraşului, unde Renaşterea 
înfloreşte alături de urmele arhitecturii în lemn a Saxoniei meridionale, peste care barocul 
german a aşternut un nou strat de cultură şi strălucire. Grünewald, Dürer şi Lukas Cranach, 
meşteri neîntrecuţi ai culorii, sunt prezenţi în acumularea valorilor artistice de mare preţ. 
Bastioane, loggia, portaluri, reliefuri, poduri, instalaţii de apeduct, în care mâna meşterului 
arhitect grefează pretutindeni gustul rafinat al artizanatului — au transformat aşezarea în 
„praeclara Saxoniae urbs”. Carol al V-lea, privind măreţia arhitectonică care se profila în 


fața ochilor lui, exclamă plin de admiraţie: „a doua Florența! ”, iar umanistul Georg Sabinus, 


36 Fragment de jurnal apărut în „Tribuna”, anul III, nr. 21 (120), 28 mai 1959. 

meşter al slovei clasice, îi închină monumentalul său vers: „Arx stat et aerrium tolit in astra 
caput”. 

Prin înființarea universităţii (1690), Halle devine un centru cultural, înscriindu-se, 
alături de vechile cetăți universitare ale Germaniei (Heidelberg, Jena, Wittenberg) ca 
promotorul ideilor înaintate ale iluminismului. La sfârşitul secolului trecut, Halle are aspectul 
unui oraş modern. Azi, alături de vestigiile unei culturi de multe ori seculare, se înalță unul 
dintre cele mai importante combinate ale industriei chimice din centrul Europei; oraşul îşi 
consolidează poziţiile în conştiinţa lumii ca oraş al şcolilor şi universităţilor, al ştiinţei şi al 


culturii: Halle in der Saale. 


„„leagănul lui G. Fr. Händel (1680-1759) 

Viaţa compozitorului, plină de succese răsunătoare şi prăbuşiri deopotrivă, brăzdată de 
ciocnirea ideilor contradictorii care frământau timpul, constituie lanţul unor secvențe 
pasionante pentru biografi. Scenele la început se succed cu repeziciune. Student în drept şi 
organist la Halle, compozitor, organist şi orchestrant la Hamburg, unde leagă o sinceră 
prietenie cu savantul J. Mattheson. Din însemnările ilustrului prieten s-au păstrat câteva 
amănunte „membra disiecta”, care subliniază calitățile excepţionale ale tânărului Hândel: 
„Este un organist strălucit: în arta fugii şi contrapunctului e incomparabil superior lui 
Kuhnau” sau „Călătoream în 1703 împreună, spre Liibeck; în poştalion compuneam 
nenumărate fugi duble da mente, non da penna”. Din aceleaşi însemnări rezultă că 
tânărul compozitor (la vârsta de 20 de ani), autorul operei Almira, ştia foarte puţin despre 
melodie. 

Cel care va fi cel mai mare melodist al tuturor timpurilor se îndreaptă spre Italia să se 
adape din izvorul meşterilor neîntrecuţi ai melosului ca: Domenico şi Alessandro Scarlatti, 
Steffani şi Pasquini. Prin opera italiană i se relevă „genialului saxon” mirajul muzicii vocale, 
arta belcanto-ului;, nebănuitele frumuseți, fluidul de emoţii, generate prin cuvântul cântat. 
După însemnate succese repurtate la Neapole, Florenţa, Roma şi Venezia, urmează un scurt 
popas la Hanovra. Ultima etapă a peregrinărilor e Londra. Capitala insulei — patria adoptivă — 
e scena momentelor hotărâtoare pentru arta lui Händel; cu preţul nenumăratelor eşecuri şi 
prăbuşiri, eforturi eroice şi nestrămutată încredere în realizarea unui „credo” artistic — opera 
şi autorul triumfă. Ultimele oratorii îi deschid poarta Pantheonului unde sunt aşezaţi nemu- 


ritorii insulei: în Westminster. 

Opera — oglindă a vieţii 

Opera sa e tot atât de policromă ca şi viața 
sa. A luat de unde a găsit, a învăţat ce era vrednic 
de reţinut — intonații melodice, ritmuri de dans, 
alchimia armoniei, tehnica polifoniei 
instrumentale, arta belcanto-ului, tipare 
morfologice. A asimilat, asemenea lui Molière şi 
Mozart, toată cultura epocii sale. Împrumută 
modelul operei seria de la Scarlatti şi Pasquini, 
ritmul baletului francez de la Lully, polifonia 


instrumentală germană de la Pachelbel şi 


Buxtehude, arta corului englez de la H. Purcell. Cu 
Gravură de Charles Turner după un uriaşă forță de sinteză a dăltuit fața definitivă a 
portret de William Hogarth (aprox. 1720 

modelelor preluate — a transformat în expresie de 
desăvârşire tipare abia conturate. 

Ideaţia poetică hăndeliană traduce cu inepuizabilă bogăție cele mai variate aspecte ale 
frumosului. Radiază lumină mediteraneană, străluceşte în imnuri de sărbătoare; scandează cu 
măreţia odelor antice, se avântă cu ritmul veseliei gagliarde. Opera lui „conţine această 
galerie de pânze prin care Händel se relevă cu talentul unui pictor flamand şi, în acelaşi timp, 
cu darul unui poet romantic” (Romain Rolland - G. Fr. Händel). 

Viziunea lirică a naturii, în muzica lui Handel, cuprinde sfera vizuală exterioară: a 
pădurii şi a pământului, a mării şi a muntelui, a vântului şi a liniştii. Vesteşte clopotul de seară 
şi semnalul goarnei de vânătoare, notează concertul păsărilor, surprinde cezura liniştei. 

Toate aspectele naturii formează fundalul unei fresce minunate, iar în mijlocul ei apare 


omul, legat de acest măreț univers sonor. 


Drumul creaţiei hăndeliene 

Spre conştiinţa iubitorilor de artă n-a cunoscut discontinuitate. A pătruns cu forţa 
elementară a luminii, înseninând cu strălucirea fascicolelor sale sonore. Imnul, cadența de 
marş, ritmul de dans vestesc, deopotrivă, optimismul. Oratoriile — fragmente biblice şi 
totodată drame populare — mărturii de viguroasă afirmare a popoarelor, impresionează prin 


robusteţea optimismului, declanşează nebănuite forțe, fascinează prin forţa lor telurică. 

În procesul de înţelegere şi cunoaştere a mesajului hăndelian, un rol deosebit îi revine 
muzicologiei. Contribuţia lui Friedrich Chrysander, Hugo Leichtentritt, Arnold Schering, 
Newmann Flower şi Romain Rolland reprezintă, în acest sens, baza unei bogate informaţii 
ştiinţifice. 

Monografia monumentală (1858), precum şi prima ediţie completă a operelor lui 
Händel (1894), aparțin teoreticianului Friedrich Chrysander: prin această lucrare, de proporții 
neobişnuite, se pun bazele cunoaşterii şi valorificării moştenirii muzicale hândeliene. 

Handel — Monografie (1924), semnată de Hugo Leichtentritt, se impune prin 
monumentalitatea realizării. Se subliniază, în special, competenţa cu care se tratează unul din 
cele mai importante mijloace fonice hândeliene: corul. 

Arnold Schering se înscrie în elita comentatorilor prin lucrarea Die Welt Händels 
(1922), precum şi prin Händel und der protestantische Choral (1928). 

Deosebită semnificaţie reprezintă Hândel-Monographie (1910) de Romain Rolland — 
prima documentare care pătrunde în esenţa creației, semnificația estetică şi caracterul 
dramatic al operei hăndeliene. 

Contribuţia muzicologiei halleze la cunoaşterea operelor, problemelor istorice şi 
estetice noi, legate de creaţia lui Händel, este relativ recentă. Abia după cel de al doilea război 
mondial cultul marelui compozitor ia proporții ample. 

În 1948 se deschide „Muzeul Hândel” 
în casa de naştere a compozitorului, având un 
important material bibliografic-documentar, o 
colecţie bogată de instrumente muzicale din 
epoca barocului, cele mai însemnate ediţii ale 
operelor  hăndeliene, un prețios material 
iconografic etc. În 1952 începe ciclul 
festivalurilor bienale, iar în 1955 ia ființă 


„Georg Friedrich Händel — Gesellschaft”, 


„Casa Händel” din Halle 


asociație care numără în sânul ei pe cei mai de 
seamă oameni de ştiinţă (Händelforscher) din toată lumea. 

„Anuarul Händel” şi noua ediţie critică Opera omnia constituie misiunea de onoare a 
asociaţiei prezidate de Dr. Max Schneider şi a secretarului ei, Dr. Walter Siegmund-Schultze. 
Folosind metodele de muncă ştiinţifice şi artistice cele mai înaintate, reexaminând înţelesul şi 
semnificaţia mesajului hăndelian, Halle atrage atenţia lumii întregi, situându-se, în ultimii ani, 


(sub raport naţional şi internaţional) în centrul renaşterii Händel. 

Omagiu lui Händel... 

În Republica Democrată Germană, în ultimii zece ani, evenimentele muzicale 
deosebit de semnificative se ţin lanţ. „Festivalul Bach” de la Leipzig (1950), „Festivalul 
Beethoven” la Berlin (1952), „Festivalul Schumann” la Zwickau (1956) reprezintă tot atâtea 
monumente de sărbătoare a muzicii, date care depăşesc semnificaţia simplă calendaristică şi 
se transformă în momente de prețuire şi venerație a geniilor artei. 

11 - 19 aprilie 1959 se înscrie ca un nou eveniment artistic, ocazionat de comemorarea 
celor 200 de ani de la moartea lui Händel. Invitaţi din 18 ţări — muzicologi şi interpreţi — au 
participat la Săptămâna Händel, au asistat la ceremonialul care s-a oficiat în oraşul natal al 
compozitorului. Conţinutul Săptămânii depăşeşte cadrul obişnuit al unui festival, atât prin 
interesul artistic excepțional al prestațiilor muzicale, cât şi prin valoarea dezbaterilor 
ştiinţifice care s-au desfăşurat concomitent. 

Conferinţele şi rapoartele s-au axat pe câteva teze generale ca: 

a) Polifonia tip Händel; b) Viaţa, personalitatea şi mediul lui Händel; c) Trecerea lui Händel 
de la opere la oratoriu; d) Principiile morfologice ale lui Händel; e) Problemele interpretării 
realiste ale operelor lui Händel; f) Sarcinile viitoare privitoare la studiul operelor lui Händel. 
Cele 35 de rapoarte, susținute de reputați oameni de ştiinţă (Hândelforscher), au adus 
contribuțiuni importante, lărgind semnificația moştenirii hăndeliene, situând întreaga lui 
creaţie între bunurile spirituale, pătrunse de cel mai înalt umanism. Rapoartele au contribuit la 
interpretarea conţinutului de idei în spirit nou, curăţând creația hăndeliană de tălmăciri 
mistico-religioase; au totalizat rezultatele cercetărilor cu privire la trăsăturile stilistice ale 
diferitelor perioade de creaţie. Discuţiile au subliniat esenţa creaţiei hândeliene care, prin 
simplitatea, caracterul viguros popular şi larga accesibilitate, îndeplineşte o măreaţă misiune 


social-umană. 


Poetului umanist 

Se imprimă cu adâncimea momentelor de neuitat seria oratoriilor programate în cadrul 
Săptămânii ca: Judas Maccabaeus, în interpretarea orchestrei simfonice a Radiodifuziunii şi a 
Corului Filarmonicii Cehe din Praga, sub conducerea lui Alois Klima; Messias, cântat de 
Orchestra Simfonică şi Corul Mare al Radiodifuziunii berlineze, sub conducerea lui Helmut 
Koch; Be/sazar, în aceeaşi interpretare, precum şi cele trei coruri din Ge/egenheitsoratorium 
în interpretarea Corului Academic al U.R.S.S., sub conducerea lui Alexandr Sveşnikov. 

Belsazar, Judas Maccabaeus, Messias — trei opere de artă, trei oratorii-epopee, 


înrudite prin grandoarea ideilor comune. 

În Belsazar pulsează ardoarea înflăcărată a asupriţilor, însetaţi de viziunea unei lumi 
noi: 

“Duşmănia popoarelor va avea sfârşit, 

Libertate, pace şi timpuri fericite 

Îşi vor întinde împărăţia din hotar în hotar..." 
Şi tabloul viitorului măreț întrezărit culminează prin: 

„Războiul şi sclavia vor fi izgonite". 

Patosul nobil, particular muzicii lui Händel, aspiră în Judas Maccabaeus la aceeaşi 
sferă elevată de idei: 

„Vino, scumpă libertate!" 
învăluie sufletul cu nostalgia unui vis prea frumos: 

„O, libertate, numai tu împodobeşti însăşi lumina potolită a soarelui”, 
şi izbucneşte în cântecul de biruinţă al poporului eliberat. 

Oratoriul Messias — considerat de opinia timpurilor drept o lucrare religioasă — se 
situează, de asemenea, între creaţiile hândeliene pătrunse de cel mai înalt umanism. Nu face 
parte din seria exortaţiilor spirituale, nu constituie /amentatio sau trenia patimilor, ci, 
sprijinindu-se pe pretextul biblic, cântă bucuria, libertatea, pacea: 

„Poporului, care rătăceşte în întuneric, 
Lumină mare i se arată”. 
„Cât e de plăcut pasul solilor 
Când ne vestesc pacea!” 
Pacea şi libertatea sunt idei gemene, zugrăvite de Händel ca o transfigurată dorință a 


popoarelor. 


Creatorului liric... 

Teatrul muzical al barocului, la începutul secolului al XVIII-lea, sub forma lui 
moştenită de Händel, reprezenta suma unor valori artistice reale, alături de elemente formale 
perimate. Spectacolul debuta, în mod obişnuit, prin uvertură italiană (Allegro — Lento — 
Allegro) sau uvertură franceză (Lento — Allegro — Lento), urmată de un număr mare de scene, 
cu tot atâtea pauze între ele. Textul şi muzica, de cele mai multe ori, au constituit un pretext, 
pentru a oferi prilej cântărețului vedetă (în cadrul unui decor fastuos) să-şi demonstreze 


virtuozitatea vocală. Subiectul relua, aproape invariabil, tema unei dragoste celebre, 

terminându-se cu deznodământul fericit. Ariile da Capo, precedate de recitative, repetau 
aproape unica schemă a formei ternare (A +B +A). 

Händel, ca autor de operă, păstrând tiparele generale ale teatrului muzical din epoca 
sa, se afirmă încă din prima perioadă de creaţie ca reprezentantul unui ideal, al dramaturgiei 
muzicale. În locul strălucirii exterioare scenice şi a interminabilelor arii de bravură, în miezul 
teatrului hăndelian apare o problemă care reflectă totdeauna un adevăr profund uman. 
Subliniază trăsăturile caracterelor, adânceşte sensul uman al conflictului, stăruie asupra 
momentelor psihologice, confruntă planuri etice contradictorii, conduce spre biruință 
personajul pozitiv; — iată numai câteva trăsături noi, prin care teatrul barocului, în viziunea lui 
Händel, învesteşte aspecte noi dramatice, dinamismul expresiei şi semnificaţia umană a 
conținutului. 

Spre realizarea acestui ideal converg o seamă de mijloace artistice: recitativul se 
transformă în momente de mare tensiune şi dinamism; ariile îşi pierd ceva din aspectul floral 
abundent şi improvizatoric (diminutio) şi câştigă, în schimb, o mare forță de expresie: duetele 
şi terțetele sunt tot atâtea mijloace noi dramatice. Dansul nu rămâne un decor vizual, ci o 
necesitate organică a dramaturgiei; corul, cu nenumăratele semnificaţii (festiv, imnic, 
războinic, funebru etc.), devine un personaj activ al acţiunii. Orchestra părăseşte locul anonim 
al fossei şi prin interludii, simfonii (de vânătoare, de luptă şi pastorale), anunţă rolul pe care îl 
va îndeplini, peste un veac — golful magic — în drama muzicală a lui Richard Wagner. 

Cu aceste însuşiri s-au impus spectacolele de operă: Admetos, Ariodante, Caesar în 
Egipet şi Poro (Alexander), interpretate cu inegalabilă perfecţiune de ansamblul Operei de 


Stat din Halle şi Berlin, sub conducerea muzicală a lui Horst-Tanu Margraf. 


Mesajul hăndelian 

Concerte simfonice susţinute de orchestre celebre, solişti vocali şi instrumentali cu 
reputaţie internațională statornicită, alături de formaţiuni de şcolari şi ansambluri artistice de 
amatori, au îmbogăţit manifestările din cadrul Săptămânii — au tălmăcit sensul profund al 
mesajului hăndelian. 

Oratorii, opere, concerte simfonice şi recitaluri Händel: — evocări, sub aspecte variate, 
ale unei lumi bogate de sentimente, animată de idealuri măreţe, săpate în granit, purtând 
semnul valorilor nepieritoare. 

Magie pentru omul primitiv, axa cosmogonicii în filozofia orientului, katharsis în 


gândirea Eladei, ancilla humilis în muzica creştină medievală — muzica se înalță la o treaptă 

superioară social-morală în concepţia lui Händel care afirma: „aş regreta dacă muzica mea ar 
desfăta doar ascultătorii: doresc să-i fac mai buni”. 
Acesta este sensul mesajului şi conţinutului prețios uman al Festivalului Händel 1959 


din Halle. 

